አውስትራሊያ የማኑስ የስደተኞች ማቆያ ማዕከል ልትዘጋ እንደሆነ አስታወቀች
አውስትራሊያ በፓፓዋ ጊኒ የሚገኘውን ማኑስ የስደተኞች ማቆያ ማዕከል ልትዘጋ እንደሆነ አስታወቀች ።መሰረቱን በፓፓዋ ጊኒ ደሴት ያደረገው ማዕከል የአውስትራሊያው ጓንታናሞ የሚል ቅፅል ስም አለው፡፡ማኑስ በፓፓዋ ጊኒ አምስተኛው ትልቁ ደሴት ነው፡፡ ደሴቱ አውስትራሊያ  እኤአ ከ2001 ጀምሮ የስደተኞች መጠለያ ማዕከል ገንብታ ስደተኞችን በጊዜያዊነት ስታሳርፍበት ቆይታለች፡፡ ማዕከሉ ከዚህ በፊት እኤአ ከ2008 ለተወሰነ ጊዜ ተዘግቶ እንደነበረ አልጀዚራ በዘገባው አስታውሷል፡፡በማዕከሉ ከፍተኛ የመብት ጥሰትና ለስደተኞች ትኩረት አይሠጥም በማለት ከ2012 ጀምሮ በሰብአዊ መብት ተሟጋቾችና በአሜሪካ ትችት ሲቀርብበት ቆይቷል፡፡ባለፈው ዓመት የእንግሊዙ ጋዜጣ ዘ ጋርዲያን በካምፑ ህፃናት በተላላፊ በሽታ መጠቃታቸውንና ፆታዊ ትንኮሳ መንሰራፋቱን ዘግቦ ነበር፡፡የአውስትራሊያ መንግስት ባለፉት አምስት ወራት በደሴቱ ለሰፈሩ አንድ ሺህ 900 ስደተኞች 53 ሚሊዮን ዶላር ወጪ ማድረጉን አስታውቋል፡፡ በተለያዩ ሀገራት የጥገኝነት ፍቃድ ካገኙት ውጭ በአሁኑ ሰአት 600 ስደተኞች በደሴቱ ይገኛሉ ነው የተባለው፡፡እ.ኤ.አ በ2016 የፓፓዋ ጊኒ ከፍተኛ ፍርድ ቤት የማኑስ የስደተኞች ማቆያ ከፍተኛ የመብት ጥሰት መኖሩን ተከትሎ እንዲዘጋ ወስኖ ነበር፡፡  በቅርብ አመታት የፓፓዋ ጊኒ መንግስትና አውስትራሊያ ማቆያ ጣቢያውን ለመዝጋት የጋራ እቅድ ቢኖራቸውም ትክክለኛ ጊዜውን አላስቀመጡም፡፡በዚህ አመት የአውስትራሊያ መንግስት የጣቢያውን የተወሰነ ክፍል መዝጋቱን ተከትሎ ስደተኞቹ ከፓፓዋ ጊኒ ማህበረሰብ እንዲቀላቀሉና የተለያዩ አካባቢዎች እንዲያመሩ ፍቃድ ሰጥቷል፡፡ሆኖም ከፓፓዋ ጊኒ 300 ኪሎ ሜትር ርቀት ላይ ያሉ የማዕከሉ ስደተኞች የማኑስ ስደተኛ ማዕከል ቢዘጋም ከቦታው ለመልቀቅ ፍላጎት እንደሌላቸው አልጀዚራ ዘግቧል፡፡በስደተኞቹ አያያዝ ከቀድሞ የአሜሪካ ፕሬዚዳንት ባራክ ኦባማ አገዛዝ ዘመን አንስቶ አሜሪካ ከአውስትራሊያ መንግስት ጋር ስትደራደር መቆየቷን ያስታወሰው ዘገባው ፕሬዚዳንት ዶናልድ ትራምፕ በቅርቡ በሠጡት ፍቃድ 54 ስደተኞችን ተቀብላለች፡፡አሁን አውስትራሊያ የስደተኞች መጠለያ ማዕከሉን ሙሉ በሙሉ እንደምትዘጋ አስታውቃለች፡፡በስደተኞቹ መጠለያ ማዕከል መዘጋት ዙሪያ የአሜሪካ አቋም ያልታወቀ ሲሆን ቀጣይ የስደተኞቹ እጣ ፈንታ ምን ሊሆን እንደሚችል የታወቀ ነገር አለመኖሩን ዘገባው አትቷል፡፡ 